שרה ברליס

**שרה ברליס** (באנגלית: **Sara Bareilles**; נולדה ב-7 בדצמבר 1979) היא זמרת-יוצרת, פסנתרנית, שחקנית וסופרת אמריקאית. פריצתה הגדולה התרחשה בשנת 2006, עם הלהיט "Love Song", שהגיע למקום הרביעי במצעד הבילבורד השבועי האמריקני. היא מכרה למעלה משלוש מיליון אלבומים ולמעלה מ-15 מיליון סינגלים בארצות הברית. ברליס זכתה בפרסים שונים, כולל בשני פרסי גראמי, הייתה מועמדת לארבעה פרסי אמי ושלושה פרסי טוני.

## ראשית חייה
שרה בת' ברליס נולדה נולדה ב-7 בדצמבר 1979 באאוריקה, קליפורניה. אביה, פול ברליס, היה שמאי ביטוח וחוטב עצים ואימה, בוני הלברסן, עבדה בבית לוויות. יש לה שתי אחיות מבוגרות יותר בשם ג'ני וסטייסי. כאשר הייתה בת 12, הוריה של ברליס התגרשו. שני הוריה נישאו מחדש לאחר מכן, ונולדה לאביה ולאשתו החדשה בת בשם מלודי.

ברליס גדלה קתולית ולמדה בבית ספר קתולי, אך עברה לבית ספר ציבורי בשל בריונות. אמה ושתי אחיותיה הגדולות היו מעורבות בעולם התיאטרון, ומהן ברליס פיתחה את אהבה למוזיקה ותיאטרון. הפעם הראשונה בה הופיעה על במה הייתה בגיל 13, כשהיא שיחקה ילדה קטנה במחזמר בשם "Quilters" ביחד עם אחותה, סטייסי. היא הייתה חברה במקהלת התיכון שלה ובהפקות מוזיקליות במסגרת התיאטרון הקהילתי המקומי. כולל בהפקת בית הספר התיכון שלה של "חנות קטנה ומטריפה", בה שיחקה את דמותה של אודרי. היא סיימה את לימודיה בבית הספר התיכון של אאוריקה ביוני 1998.

ברליס למדה תקשורת באוניברסיטת קליפורניה בלוס אנג'לס, שם הייתה חברה בהרכב הא-קפלה "Awaken a Cappella". ניתן לשמוע אותה באלבומם Dysfunktional Family שרה את שירה "Gravity" ואת "I Want You Back" של חמישיית הג'קסונים. ברליס וחברי הלהקה מארון 5 הכירו אחד את השני עוד מימהם באוניברסיטה, בתקופה בה הלהקה עדיין נקראה "Kara's Flowers". היא הופיעה בקונצרט הסטודנטים השנתי של אוניברסיטת קליפורניה, וזכתה פעמיים. בשנתה השלישית באוניברסיטה, היא בילתה את השנה בבולוניה, איטליה, במסגרת תוכנית חילופי סטודנטים. היא לימדה את עצמה לנגן במספר כלים, כולל פסנתר.

## קריירה
### Careful Confessions
בגיל 19, ברליס כתבה את שירה הראשון, "Gravity", לאחר פרידה קשה מבן הזוג הראשון שלה.

לאחר שסיימה את לימודיה באוניברסיטה בשנת 2002, ברליס החלה מיד לרדוף אחרי קריירה במוזיקה והחלה להופיע בברים ומועדונים באזור קליפורניה, בנוסף לעבודתה כמלצרית. באותה תקופה, היא פתחה עבור מארון 5 בסיבוב ההופעות בן שבועיים במכללות בחוף המזרחי. בשנת 2003, היא הוציאה שני שירי דמו, בעיקר של הופעות חיות: "The First One" באפריל, ו-"The Summer Sessions" באוקטובר. בשנת 2004 היא הופיעה כזמרת בבר בסרט העצמאי "Girl Play" וביצעה את השיר "Undertow". 

ברליס החלה לצבור קהל מעריצים קטן בזכות הופעותיה השונות ובינואר של אותה שנה היא הוציאה את האלבום הראשון שלה, "Careful Confessions". היא הפיקה את האלבום ביחד עם ידידה, גבריאל מאן, שהכירה דרך קבוצת הא-קפלה שלה והוא כלל 7 הקלטות אולפן ומספר הקלטות של הופעות חיות.
### Little Voice
ברליס חתמה על חוזה עם חברת אפיק רקורדס באפריל, 2005. ובילתה את קצת יותר משנה בכתיבה, הלחנה ועיבוד מחדש של שירים עבור אלבומה הקרוב. שירה "Gravity" הופיע בקצרה בסרט העצמאי משנת 2006, "לאהוב את אנאבל".

ב-2007 ברליס יצאה לסיבוב הופעות עם אקוולאנג, מיקה ולהקת הרוק רוקו דלוקה והברדן. 

ביוני 2007, שירה "Love Song", שוחרר כסינגל החינמי של השבוע אצל אייטונס. היא כתבה את השיר מתוך התסכול והלחץ שלה מלעבוד תחת חברת תקליטים גדולה ומהלחץ שלה ליצור אלבום שיעמוד בדרישות שלהם. ב-7 ביולי שוחרר האלבום השני שלה, "Little Voice". שישה שירים מתוך תריסר השירים באלבום היו גרסאות משופרות של שירים מתוך Careful Confessions.

"Little Voice" זינק למקום הראשון ברשימת האלבומים שהורדו הכי הרבה בחנויות המוזיקה בשבוע הראשון ליציאתו, והגיע למקום ה-45 במצעד בילבורד 200. לאחר שברליס הופיעה בפרסומת של רפסודי, "Love Song" זינק מהמקום ה-32 למקום ה-16 במצעד 100 השירים הלוהטים ומהמקום ה-32 למקום החמישי במצעד השירים הדיגיטליים. בשבוע הראשון של 2008, השיר פרץ לעשירייה הראשונה במצעד הוט 100, והגיע עד למקום הרביעי. הסינגל קיבל שישה פרסי פלטינה מ-RIAA עבור יותר משישה מיליון מכירות. הסינגל קיבל גם פרס זהב בשנת 2009. השיר הגיע למקום הראשון במצעד 100 שירי הפופ של בילבורד מגזין. ברליס ביצעה את השיר במצעד The Tonight show עם ג'יי לנו, ובתוכנית the Today Show. "Love Song היה מועמד בקטגוריות שיר השנה וביצוע הפופ הווקאלי הטוב ביותר לאישה בטקס פרסי הגראמי ה-51.

בשנת 2007 היא הייתה הופעת החימום של להקת מארון 5 בסיבוב ההופעות שלהם בארצות הברית. היא פתחה עבור ג'יימס בלאנט בסיבוב ההופעות "You Oughta Know" של VH1. מאוחר יותר, היא הצטרפה ללהקות counting crows ומארון 5 לסיבוב הופעות הקיץ שלהם בשנת 2008.

במהלך אביב 2009, בריילס הייתה בסיבוב ההופעות השני שלה, Gravity Tour, כדי לקדם את "Gravity", הסינגל השלישי והאחרון מתוך "Little Voice".
### Kaleidoscope Heart
כאשר ברליס לא הצליחה לסיים אף שיר עבור אלבומה החדש, היא נכנסה לתקופה של מחסום כתיבה והחלה לחשוש שלעולם לא תצליח לכתוב שיר נוסף. מהפחד הזה היא קיבלה את ההשראה לכתוב את השיר "Uncharted". 

הסינגל הראשון מתוך האלבום החדש של ברליס, "King of Anything", יצא לראשונה במאי 2010. "King of Anything" קיבל מ-RIAA פרס פלטינה ב-23 בפברואר 2011. השיר היה גם מועמד לפרס גראמי לביצוע הפופ הווקאלי הטוב ביותר לאישה.

אלבומה השלישי, "Kaleidoscope Heart" שוחרר ב-7 בספטמבר 2010, והגיע למקום הראשון במצעד הבילבורד 200, לאחר שמכר 90,000 עותקים. 

ברליס יצאה לסיבוב הופעות Kaleidoscope Heart שהתחיל ב-25 בספטמבר 2010 בפורטלנד, אורגון עד דצמבר 2011, כאשר לחלק מההופעות אזלו הכרטיסים. היא יצאה לסיבוב הופעות באירופה, אסיה ואוסטרליה עם מארון 5 באביב, 2011. היא גם פתחה הופעות עבור צמד מוזיקת הקאנטרי, שוגרלנד בסיבוב ההופעות "Incredible Machine" בקיץ 2011. הסינגל השלישי והאחרון שיצא מתוך "Kaleidoscope Heart" הוא "Gonna Get Over You", עם קליפ בבימויו של ג'ונה היל.

ב-13 באוגוסט 2011, הבמה ביריד המדינתי של אינדיאנה קרסה 20 דקות לאחר שברליס סיימה להופיע כמופע הפתיחה של שוגרלנד. שבעה אנשים נהרגו, ויותר מ-45 נפצעו.

ברליס הצטרפה לעונה השלישית של סדרת הטלוויזיה The Sing-Off, של רשת NBC כשופטת מפורסמת לאחר עזיבתה של ניקול שרזינגר, ועבדה לצד בן פולדס ושון סטוקמן מהלהקה "Boyz II Men". ברליס גם הופיעה כאורחת בפרק של הסדרה "ההרפתקאות האפיות של באקט וסקינר".

זמן קצר לאחר שהצטרפה לסדרה The Sing-Off, ברליס הודיעה שהיא בתהליך הקלטת מיני-אלבום חדש, בהפקתו של בן פולדס. היא גם שיתפה פעולה עם הזמרים-יוצרים גרג לאסוול וג'ון מק'לאגלין על הסינגלים החדשים שלהם. 
### The Blessed Unrest
ב-17 במרץ יצא הסרט התיעודי “A Trace of the Sun: Volunteering in Japan”, על התקופה בה ברליס בילתה בהתנדבות ביפן לאחר רעידת האדמה בטוהוקו בשנת 2011. המיני-אלבום שלה, Once Upon Another Time, יצא ב-22 במאי 2012 והכיל 5 הקלטות חדשות. הסינגל הראשון והיחיד מהמיני-אלבום, "Stay", יצא ב-21 באפריל 2012, על תקליט ויניל 7 אינץ', בלעדי למשתתפי יום חנויות התקליטים, עם השיר "Beautiful Girl" בצד B.

ב-26 בפברואר 2013, פרסמה ברליס סרטון ביוטיוב ובו הצהירה שהיא "יוצרת אלבום" והדריכה את הצופים "לעקוב אחר עדכונים נוספים". ב-27 במרץ 2013, הודיעה שתצא לסיבוב הופעות כדי לקדם את האלבום החדש. הסינגל הראשון, "Brave", יצא ב-23 באפריל. האלבום, The Blessed Unrest, יצא ב-16 ביולי 2013.

בינואר 2013, ברליס הייתה אמנית שותפה ללהקת הא-קפלה "Straight No Chaser" בשיר של חמישיית הג'קסונים, "I Want You Back" ששוחרר לראשונה בבילבורד. היא ביצעה שני שירים עבור הסרט "Bounty Killer", שיצא לאקרנים בספטמבר 2013: "The Kill", ו- "Gonna Getcha".

ב-19 באוגוסט 2013, ברליס שרה את שירה "Brave" ביחד עם טיילור סוויפט בהופעה שלה בלוס אנג'לס.

ב-28 באפריל 2014, היא הופיעה עם אלטון ג'ון באירוע גיוס התרומות השנתי של קרן מחקר סרטן השד. במאי, הקליטה גרסת כיסוי לשיר של ג'קי וילסון "(Your Love Keeps Lifting Me) Higher and Higher" עבור רשת OWN. 

ברליס יצאה לסיבוב הופעות ב-24 ערים אמריקאיות בין ה-10 ביולי 2014 ל-14 באוגוסט 2014. סיבוב ההופעות נקרא  "The Little Black Dress" וכלל הופעות פתיחה של הזמרת האמריקאית אמילי קינג, להקת האינדי לוסיוס והזמרת הקנדית חנה ג'ורגאס.

ברליס שרה את "Smile" במהלך קטע "In Memoriam" בטקס פרסי האמי ה-66, ב-25 באוגוסט 2014.

### ברודוויי וטלוויזיה
ביוני 2013 דווח כי ברליס תכתוב את המוזיקה ל"מלצרית", עיבוד מוזיקלי לסרט משנת 2007 בעל אותו שם. המחזמר עלה לראשונה ב-20 באוגוסט 2015, בהפקת התיאטרון הרפרטוארי האמריקני בכיכובה של ג'סי מולר בתור הדמות הראשית. ברליס שרה הצצה לאחד השירים במחזמר, "She Used to Be Mine", במהלך כמה הופעות בסיבוב ההופעות שלה "The Little Black Dress". המחזמר רץ בברודוויי עד 5 בינואר 2020. ספר הזיכרונות של ברליס, "Sounds Like Me: My Life (So Far) in Song", יצא לאור ב-6 באוקטובר 2015 בהוצאת סיימון אנד שוסטר. ב-25 באוקטובר 2015, הוא דורג במקום ה-13 בקטגוריית ספרי העיון בכריכה קשה ברשימת רבי המכר של הניו יורק טיימס.

באפריל 2015, ברליס החלה לעבוד על אלבום האולפן החמישי שלה, "What's Inside: Songs from Waitress" שכלל שירים מתוך "מלצרית" ששונו כדי להתאים לסגנון של שרה ברליס. האלבום יצא ב-6 בנובמבר 2015, דרך חברת התקליטים אפיק רקורדס.

ברליס הייתה אחת מהאמנים שעבדו על "בובספוג- המחזמר" שעלה בברודוויי ביוני, 2016, וכתבה את השיר "Poor Pirates".

ביוני 2016, ברליס גילמה את אריאל לשני לילות במחזמר "בת הים הקטנה" בהוליווד בול. היא ביצעה את השיר "Both Sides, Now" של ג'וני מיטשל במהלך טקס פרסי האוסקר ה-89 בפברואר 2017.

ב-31 במרץ 2017, ברליס גילמה את ג'נה האנטרסון במחזמר "מלצרית" בברודוויי למשך 10 שבועות. היא חזרה לתפקיד בינואר 2018 למשך שישה שבועות, ביחד עם ג'ייסון מראז בתפקיד ד"ר פומטר. היא חזרה לתפקיד שוב בינואר 2019, למשך ארבעה שבועות לצד גאווין קריל בתור ד"ר פומטר.

בריילס גם כתבה ביחד עם ניקולס בריטל את השיר המקורי "If I Dare" וביצעה אותו עבור הסרט "קרב המינים" משנת 2017. 

ב-1 באפריל 2018, ברליס גילמה את מרים המגדלית בספיישל הטלוויזיוני "ישו כוכב עליון לייב בקונצרט", עיבוד קונצרטי מצומצם של NBC למחזמר "ישו כוכב עחיון" של אנדרו לויד ובר וטים רייס. על התפקיד, ברליס הייתה מועמדת לפרס אמי בפריים טיים לשנת 2018 לשחקנית המשנה הטובה ביותר בסדרה או בסרט מוגבל. המחזמר היה מועמד לפרס גראמי לאלבום התיאטרון המוזיקלי הטוב ביותר.

ב-10 ביוני 2018, ברליס הנחתה את טקס פרסי הטוני ה-72 יחד עם ג'וש גרובן. היא וגרובן ביצעו את שיר הפתיחה של התוכנית, "This One's for You". הם גם ביצעו שלושה שירים נוספים, מחווה מצולמת לצ'יטה ריברה ואנדרו לויד ובר, " Eight Times a Week" (פרודיה על "Chandelier" של סיה), ורפריזה לשיר בפתיחה, "This One's for the Dreamers". ברליס הייתה אחד המלחינים שהיו מועמדים לפרס טוני לשנת 2018 לפסקול המקורי הטוב ביותר עבור "בובספוג- המחזמר". היא הייתה מועמדת לשני פרסי אמי בפריים טיים עבור ספיישל וראייטי יוצא דופן ועבור מוזיקה ומילים מקוריות יוצאות דופן על עבודתה בטקס פרסי הטוני ה-72.

בתחילת 2017, הודיעה ברליס שהיא עובדת על אלבום חדש. הסינגל הראשון של האלבום החדש, "Armor", יצא ב-26 באוקטובר 2018. ב-13 בפברואר 2019, אלבומה, "Amidst the Chaos" יצא ב-5 באפריל 2019. ב-5 באפריל 2019, האלבום הגיע למקום השישי במצעד הבילבורד 200 עם 35,000 יחידות שקולות לאלבום. היא גם הוציאה את "Shiny", שיר על "הרצון שאמהות יראו כמה מיוחדות הן באמת", ב-10 במאי 2019, ביום האם.

ברליס יצאה לסיבוב ההופעות "Amidst the Chaos" שהתחיל ב-5 באוקטובר בדטרויט והסתיים ב-26 בנובמבר באטלנטה.  

ב-27 בינואר 2020, ברליס כיכבה בוסט אנד בתור ג'נה האנטרסון במחזמר "מלצרית" בתיאטרון אדלפי, לצד גאווין קריל, שחזר לתפקידו בתור ד"ר פומטר. היא הייתה אמורה להופיע במשך שמונה שבועות עד 21 במרץ, אך הופיעה לאחרונה ב-14 במרץ וחזרה לארצות הברית עקב מגבלות נסיעה בינלאומיות הקשורות להתפרצות מגפת הקורונה. ב-27 בינואר 2020, ברליס זכתה בפרס גראמי להופעת השורשים האמריקאים הטובה ביותר עבור השיר "Saint Honesty" מתוך אלבומה "Amidst the Chaos". 

ב-25 במרץ 2019, ברליס הופיעה על הבמה באירוע של אפל כדי להכריז שהיא, יחד עם ג'יי ג'יי אברמס וג'סי נלסון, כותבת שעבדה ביחד איתה על מלצרית, פיתחה סדרה עבור אפל TV פלוס בשם Little Voice, עבורה גם הקליטה את שיר הנושא. היא ונלסון שיתפו פעולה על המוזיקה לסדרה, שעלתה לראשונה ב-10 ביולי 2020. ב-4 בספטמבר 2020, הוציאה אלבום בשם More Love: Songs from Little Voice Season One עם הקלטות משלה לשירים מהסדרה.

ב-6 במאי 2021 ברליס שיחקה בסדרת הטלוויזיה של טינה פיי "בנות לנצח" אותה יצרה לרשת Peacock, בה גילמה את דון, כוכבת פופ בלהקת בנות משנות ה-90 שחוזרות לעשות קאמבק.

ב-2 בספטמבר 2021, היא שבה לגלם את ג'נה בהפקה מחודשת מוגבלת של "מלצרית" לאחר פתיחתם מחדש של תיאטראות ברודוויי. ברליס גילמה את התפקיד עד 17 באוקטובר. אלבום הלייב שלה, "Amidst the Chaos: Live from the Hollywood Bowl" יצא ב-21 במאי 2021 לאחר שנדחה בעקבות מגפת הקורונה.

במאי 2022, כיכבה בריילס בתור אשת האופה בהפקה של הדרנים! של "אל תוך היער". היא גילמה שוב את התפקיד בהעלאה מחודשת בברודוויי עד 4 בספטמבר 2022. היא כיכבה לצד גאווין קריל, בריאן ד'ארסי ג'יימס, ג'ושוע הנרי, פיליפה סו, פטינה מילר ושאיין ג'קסון. היא הייתה מועמדת לפרס טוני לשחקנית הטובה ביותר במחזמר על ההפקה.

במאי 2023, לציון מאה שנה לחברת וולט דיסני, ברליס הקליטה גרסת כיסוי לשיר "When You Wish Upon a Star" כחלק מקמפיין של החברה, והוא יצא כסינגל ב-14 במאי 2023, לאחר שבוצע בהופעה חיה כחלק מליל דיסני בעונה 21 של "אמריקן איידול".

עבור העונה השלישית של סדרת הולו "רק רוצחים בבניין", היא כתבה יחד עם בנג' פאסק וג'סטין פול את השיר "Look for the Light" שבוצע על ידי מריל סטריפ ואשלי פארק.

בסוף 2023, יצא גרסה מוקלטת של "מלצרית" בו ברליס כיכבה כדמות הראשית. בסוף השבוע הראשון, הסרט הגיע לעשירייה הראשונה במצעד הקופות. למרות שהסרט הוקרן רק ב-1,214 מסכים בארצות הברית ובקנדה, הסרט הכניס כ-3.2 מיליון דולר.

## פילמוגרפיה

### סרטים

### טלוויזיה

## תיאטרון

## פרסים ומועמדויות

## דיסקוגרפיה
### [[אלבום מוזיקה|אלבומי אולפן]]
*2004 – Careful Confessions
*2007 – Little Voice
*2010 – Kaleidscope Heart
*2013 – The Blessed Unrest
*2015 – What's Inside: Songs from Waitress
*2019 – Amidst the Chaos
*2020 – More Love: Songs from Little Voice Season One

### [[אלבום הופעה|אלבומי הופעה]]
* 2008 – Between the Lines: Sara Bareilles Live at The Fillmore
* 2011 – iTunes Live from SoHo
* 2012 – Once Upon Another Time
* 2013 – Brave Enough: Live at the Variety Playhouse
* 2021 – Amidst the Chaos: Live at the Hollywood Bowl

### סינגלים
* 2007 – "Love Song"
* 2008 – "Bottle It Up"
* 2009 – "Gravity"
* 2010 – "king Of Anything"
*2011 – "Uncharted"
*2011 – "Gonna Get Over You"
*2011 – "Love Is Christmas"
* 2012 – "Stay"
* 2012 – "Beautiful Girl"
* 2013 – "Brave"
* 2014 – "I Choose You"
* 2020 – "No Such Thing"
* 2020 – "Free to Be... You and Me"
* 2020 – "Little Voice”

## קישורים חיצוניים

## הערות שוליים

קטגוריה:זמרות פופ אמריקאיות
קטגוריה:זמרות אמריקאיות
קטגוריה:פסנתרניות אמריקאיות
קטגוריה:זוכות פרס גראמי
קטגוריה:אמניות אפיק רקורדס
קטגוריה:בוגרות אוניברסיטת דרום קליפורניה
קטגוריה:אמריקאיות שנולדו ב-1979
קטגוריה:אמריקאים שנולדו ב-1979